*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 18ης Φεβρουαρίου 1987

για την τροποποίηση της απόφασης 81/888/ΕΟΚ περί παρατάσεως, όσον αφορά ορισμένες τρίτες χώρες, της προθεσμίας η οποία προβλέπεται σχετικά με τους ελέγχους των διατηρητέων ποικιλιών στις οδηγίες 70/457/ΕΟΚ και 70/578/ΕΟΚ

(87/148/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου ποικιλιών καλλιεργούμενων φυτικών ειδών (1), όπως τροποποιήθηκε τελευταία από την οδηγία 86/155/ΕΟΚ (2), και ιδίως το άρθρο 21 παράγραφος 2 τρίτη φράση,

την οδηγία 70/458/ΕΟΚ του Συμβουλίου της 29ης Σεπτεμβρίου 1970 περί εμπορίας σπόρων προς σπορά κηπευτικών (3), όπως τροποποιήθηκε τελευταία από την οδηγία 86/155/ΕΟΚ, και ιδίως το άρθρο 32 παράγραφος 2 τρίτη φράση,

Εκτιμώντας:

ότι σύμφωνα με το άρθρο 21 παράγραφος 1 της οδηγίας 70/457/ΕΟΚ και το άρθρο 32 παράγραφος 1 της οδηγίας 70/458/ΕΟΚ, το Συμβούλιο, κατόπιν προτάσεως της Επιτροπής, διαπιστώνει αν οι έλεγχοι των διατηρητέων ποικιλιών που διεξάγονται σε τρίτες χώρες παρέχουν τις ίδιες εγγυήσεις με τους ελέγχους που διεξάγονται από τα κράτη μέλη·

ότι, με την απόφαση του 78/476/ΕΟΚ της 30ής Μαΐου 1978 περί της ισοδυναμίας των ελέγχων των συντηρητικών επιλογών που διεξάγονται σε τρίτες χώρες (4), όπως τροποποιήθηκε τελευταία από την απόφαση 87/147/ΕΟΚ της Επιτροπής (5), το Συμβούλιο διαπίστωσε ισοδυναμία των ελέγχων αυτών, όσον αφορά ορισμένες τρίτες χώρες·

ότι, επειδή από τις διαθέσιμες πληροφορίες δεν ήταν δυνατόν να ρυθμιστεί το θέμα αυτό, όσον αφορά τις τρίτες χώρες και για να μην διαταραχθούν οι παραδοσιακές εμπορικές σχέσεις ορισμένων κρατών μελών, η απόφαση 81/888/ΕΟΚ (6) της Επιτροπής, όπως τροποποιήθηκε τελευταία από την απόφαση 85/371/ΕΟΚ (7), παράτεινε μέχρι τις 30 Ιουνίου 1988 τις περιόδους που προβλέπονται στο άρθρο 21 παράγραφος 2 της οδηγίας 70/457/ΕΟΚ και στο άρθρο 32 παράγραφος 2 της οδηγίας 70/458/ΕΟΚ, όσον αφορά τους ελέγχους των διατηρητέων ποικιλιών· ότι, εντούτοις η παράταση αυτή ίσχυε μόνο για τις ποικιλίες που έχουν ήδη γίνει δεκτές ή για τις οποίες έγινε αίτηση για αποδοχή πριν από την 1η Ιανουαρίου 1986 στο κράτος μέλος που χρησιμοποιεί αυτή την άδεια·

ότι τα προς το παρόν διαθέσιμα στοιχεία δεν επιτρέπουν να ρυθμιστεί το θέμα αυτό όσον αφορά τη Βουλγαρία, για τα είδη καλλιεργουμένων φυτικών ειδών και κηπευτικών και όσον αφορά τον Καναδά και την Τσεχοσλοβακία για τα είδη κηπευτικών·

ότι, οι προθεσμίες που προβλέπονται στο άρθρο 21 παράγραφος 2 της οδηγίας 70/457/ΕΟΚ και στο άρθρο 32 παράγραφος 2 της οδηγίας 70/458/ΕΟΚ πρέπει, επομένως, να παραταθούν, όσον αφορά τις τρίτες χώρες, που προαναφέρονται για τα είδη που αναφέρονται σχετικά με αυτές· ότι αυτή η παράταση πρέπει να περιοριστεί στις ποικιλίες που έχουν γίνει ήδη δεκτές ή για τις οποίες έγινε αίτηση για αποδοχή πριν από την 1η Ιανουαρίου 1987 στο κράτος μέλος που χρησιμοποιεί αυτή την άδεια·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 1 της απόφασης 81/888/ΕΟΚ τροποποιείται ως εξής:

1. Στην παράγραφο 1, η λέξη «Βουλγαρία» τίθεται μετά τη λέξη « Αυστρία,».

2. Στην παράγραφο 2, η λέξη «Ελβετία,» αντικαθίσταται από τις λέξεις «Βουλγαρία, Καναδάς, Ελβετία, Τσεχοσλοβακία,».

3. Στην παράγραφο 3, η ημερομηνία «1η Ιανουαρίου 1986» αντικαθίσταται από την ημερομηνία «1η Ιανουαρίου 1987».

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 18 Φεβρουαρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 225 της 12. 10. 1970, σ. 1.

(2) ΕΕ αριθ. L 118 της 7. 5. 1986, σ. 23.

(3) ΕΕ αριθ. L 225 της 12. 10. 1970, σ. 7.

(4) ΕΕ αριθ. L 152 της 8. 6. 1978, σ. 17.

(5) Βλέπε σελίδα 15 της παρούσας Επίσημης Εφημερίδας.

(6) ΕΕ αριθ. L 324 της 12. 11. 1981, σ. 28.

(7) ΕΕ αριθ. L 209 της 6. 8. 1985, σ. 44.